দৰঙৰ লোক উৎসৱঃ দেউল  -  Vikaspedia\nদেউল উৎসৱ কি?\nলোক-সংস্কৃতিৰ ক্ষেত্ৰত বিশেষভাৱে চহকী দৰং জিলাত ঋতু অনুযায়ী বিভিন্ন লোক উৎসৱ পালন কৰা হয়। ইয়াৰ ভিতৰত বসন্ত ঋতুত সমগ্ৰ ব'হাগ মাহজুৰি পালন কৰা দেউল উৎসৱ বিশেষভাৱে উল্লেখযোগ্য। দৰঙৰ এই দেউল উৎসৱ মূলতঃ বিষ্ণুপূজাৰ এক অনুষ্ঠান। দেউল উৎসৱৰ পৰম্পৰা আৰু ইতিহাস সম্পৰ্কে থকা তথ্য মতে, খৃষ্টীয় একাদশ শতিকাৰ পৰাই এই দেউল উৎসৱ নিৰৱচ্ছিন্নভাৱে বৰ্তমানলৈকে চলি আছে। এই উৎসৱৰ সূচনা কৰিছিল ধৰ্ম্মদেৱ বিপ্ৰ ভূঞা নামৰ বৈষ্ণৱ এগৰাকীয়ে। প্ৰবাদ মতে, ধৰ্ম্মদেৱ বিপ্ৰ ভূঞাই দৰং জিলাৰ বৰাবাৰীত (বৰ্তমানৰ বৰদৌলগুৰিত) সত্ৰ পাতি বসবাস কৰিছিল। ধৰ্মপ্ৰচাৰৰ কামত সততে জড়িত থকা বিপ্ৰ ভূঞাই সেই সময়ত মানুহৰ মনত আধ্যাত্মিক চিন্তা-চেতনা জাগ্ৰত কৰিবলৈ যৎপৰোনাস্তি চেষ্টা কৰিছিল। সেই উদ্দেশ্য আগত ৰাখিয়েই তেওঁ বিষ্ণুৰ প্ৰিয় মাহ ব'হাগৰ পহিলা দিনটোত এই উৎসৱ আৰম্ভ কৰিছিল।\n'শিয়ালা বৈষ্ণৱ চৰিত'ত উল্লেখ থকা উদ্ধৃতি মতেঃ\n"কামৰূপ অন্তৰ্গত দৰং ৰাজ্যত।\nঅদ্যপিও আছে যাৰ অক্ষয় কিৰীটি।।"\nদেউলৰ দিনা কি কৰা হয়?\nদৰঙৰ দেউল উৎসৱ মূলতঃ এক বসন্তকালীন লোক-উৎসৱ হ'লেও এই দেউল উৎসৱে বহন কৰি আহিছে দৰঙীয়া ৰাইজৰ স্বকীয় ঐতিহ্য আৰু সংস্কৃতি। ধৰ্মীয় পৰম্পৰাৰ পৰা আৰম্ভণি হৈ পৰ্যায়ক্ৰমে গৈ সামাজিক অনুষ্ঠানত পৰিণত হোৱা দৰঙৰ দেউল উৎসৱে নিঃসন্দেহে বহন কৰি আহিছে ৯০০ বছৰীয়া এক দীৰ্ঘকালীন ঐতিহ্য।
